|  |  |  |  |
| --- | --- | --- | --- |
| Atbildīgais |  ministrs |  |    Jānis Reirs |
|    |    |    |  (vārds, uzvārds) |
|  Datums |  .09.2020. |    |  |  |  |
|  Autors | Finanšu ministrija |  |
|   |  |  |  |  |  |  |  |  |  |

|  |  |
| --- | --- |
| Sagatavotājs, Eiropas Savienības (ES)  | Finanšu ministrijas Nodokļu administrēšanas un sabiedrības interešu politiku departamenta Nodokļu administrēšanas politikas nodaļas vadītāja vietnieks Roberts AuziņšFinanšu ministrijas Fiskālās politikas departamenta Starptautisko ekonomisko un finanšu lietu nodaļasvadītāja vietnieceGuna Jakovele |
| lietu koordinators |  |
|  | (amats, vārds, uzvārds) |

|  |  |  |
| --- | --- | --- |
|  E-pasta adrese | Roberts.Auzins@fm.gov.lv;ESlietas@fm.gov.lv. |    |
|  Tālruņa numurs | 67083919 |    |    |

**Pozīcija Nr.1**

**Par Priekšlikumu Padomes Direktīvai, ar ko groza Padomes Direktīvu 2011/16/ES par administratīvu sadarbību nodokļu jomā**

*Proposal for a Council Directive amending Directive 2011/16/EU on administrative cooperation in the field of taxation*

 (ES tiesību akta projekta nosaukums/izskatāmais jautājums (latviešu un angļu valodā))

|  |  |
| --- | --- |
| Stadija | 2020.gada 15. jūlijā Eiropas Komisija nāca klajā ar priekšlikumu Padomes Direktīvai, ar ko groza Padomes Direktīvu 2011/16/ES par administratīvu sadarbību nodokļu jomā (DAC7). 2020.gada 23.jūlijā notika pirmā ekspertu darba grupa, kurā tika prezentēts DAC7 priekšlikums un kurā dalībvalstīm bija iespēja paust sākotnējo viedokli par priekšlikumu. |
| Atsauces uz ES dokumentiem | (doc. *{SEC(2020) 271 final} - {SWD(2020) 129 final} - {SWD(2020) 130 final} -**{SWD(2020) 131 final}*) |
|  |  |
| **1. ES tiesību akta projekta/izskatāmā jautājuma īss apraksts** |
| Priekšlikuma pamatojums un mērķiDAC7 priekšlikums ir daļa no Eiropas Komisijas sagatavotās tiesību aktu paketes taisnīgai un vienkāršai nodokļu politikai, kurā ietverts Paziņojums par rīcības plānu taisnīgas un vienkāršas nodokļu sistēmas izveidei, veicinot ekonomikas atgūšanās stratēģiju[[1]](#footnote-1).Ar taisnīgu nodokļu politiku šajā gadījumā tiek domāta nepieciešamība nodrošināt tādu ekonomiku, kas darbojas cilvēku labā, veicina sociālo taisnīgumu un vienlīdzīgus konkurences apstākļus Eiropas Savienībā (turpmāk – ES). Šādas nodokļu politikas ietvaros vajadzētu veidot tādu nodokļu regulējumu, kas nodrošina, ka ikviens attiecīgi maksā uz viņu godīgi noteikto nodokļa daļu, vienlaikus atvieglojot nodokļu maksātājiem – gan uzņēmumiem, gan iedzīvotājiem – regulējuma ievērošanu.Nozīmīga loma taisnīgas nodokļu politikas nodrošināšanai ir starptautiskai administratīvai sadarbībai. Tā ir efektīvs instruments, kā mazināt krāpšanos nodokļu jomā, izvairīšanos no nodokļu maksāšanas un nodokļu apiešanu.Jau šobrīd Latvija izmanto daudzus starptautiskās administratīvās sadarbības rīkus nodokļu nomaksas kontrolei, tajā skaitā, apmainoties automātiski (bez pieprasījuma) ar dažāda veida informāciju, tajā skaitā, ar informāciju par finanšu kontiem, starptautiskās uzņēmumu grupas ziņojumiem par katru valsti, ziņojamām pārrobežu shēmām, apmainoties ar informāciju uz pieprasījuma pamata, veicot nodokļu kopīgās starpvalstu pārbaudes u.c.Taču, ņemot vērā mainīgo saimnieciskās darbības vidi, it īpaši, ņemot vērā ekonomikas digitalizāciju, rodas nepieciešamība attīstīt arī starptautiskās administratīvās sadarbības regulējumu, lai tādējādi varētu nodrošināt tam izvirzīto mērķi, arī ņemot vērā notiekošās izmaiņas saimnieciskās darbības vidē.Tā, piemēram, šobrīd strauji attīstās digitālo platformu ekonomika, un tās īpatnību dēļ nodokļu administrācijām, tajā skaitā, Valsts ieņēmumu dienestam, ir ļoti grūti kontrolēt nodokļu nomaksu, kas saistīta ar saimniecisko darbību, kas tiek veikta, izmantojot digitālās platformas. Problēma jo īpaši saasinās, ja saimnieciskā darbība tiek veikta, izmantojot dititālo platformu operatorus, kas atrodas citās valstīs. Tā rezultātā bieži rodas situācijas, kad netiek ziņots par ienākumiem, ko pārdevēji gūst, sniedzot pakalpojumus vai pārdodot preces digitālajās platformās, līdz ar ko samazinās dalībvalstu nodokļu ieņēmumu apmērs. Tas sniedz arī priekšrocības pārdevējiem salīdzinājumā ar tiem, kuri nedarbojas digitālajās platformās. Ja šis regulējuma trūkums netiek novērsts, nevar nodrošināt mērķa – taisnīgas nodokļu politikas – sasniegšanu.Turklāt š.g. 3.jūlijā Ekonomiskās sadarbības un attīstības irganizācija (turpmāk – OECD) publicēja paraugnoteikumus automātiskai informācijas apmaiņai par platformu rīcībā esošu informāciju par personām, kuras veic saimniecisko darbību, izmantojot platformas[[2]](#footnote-2) (turpmāk – OECD paraugnoteikumi). Līdz ar to, šajā jomā paredzot regulējumu ES, pastāv iespēja nodrošināt arī informācijas apmaiņu ar trešajām valstīm.Papildus minētajam pastāv nepieciešamība uzlabot arī šobrīd darbojošos starptautiskās administratīvās sadarbības instrumentus, tajā skaitā, regulējumu informācijas apmaiņai pēc pieprasījuma, vienlaicīgām pārbaudēm un dalībvalsts ierēdņu klātbūtnes atļaušanai citas dalībvalsts nodokļu kontroles pasākumos, kā arī paredzēt automātisko informācijas apmaiņu par autoratlīdzībām.Ņemot vērā minēto, DAC7 paredz:1. ieviest automātisku informācijas apmaiņu starp ES dalībvalstu nodokļu administrācijām par to pakalpojumu sniedzēju gūtajiem ienākumiem, kuri darbojas digitālajās platformās. Šī informācija palīdzēs nodokļu administrācijām pārbaudīt, vai personas, kas gūst ienākumus digitālajās platformās, veic nodoļu nomaksu normatīvajos aktos noteiktajā kārtībā;
2. stiprināt citus starptautiskās administratīvās sadarbības jautājumus:
	1. paplašināt esošo informācijas apmaiņu par ienākumiem (šobrīd ir paredzēta informācijas apmaiņa par piecām ienākumu kategorijām) ar jaunu informācijas veidu – ienākums no autoratlīdzībām;
	2. noteikt definīciju terminam “paredzams svarīgums”, tādējādi padarot skaidrākus noteikumus attiecībā uz pienākumu sniegt informāciju uz pieprasījuma pamata, kā arī nosakot, kad, sniedzot informāciju otras valsts kompetentai iestādei, nav nepieciešams pamatot, vai attiecīgā informācija ir paredzami svarīga;
	3. noteikt definīciju terminam “grupas pieprasījums”, tādējādi skaidri nosakot, ja nevar identificēt konkrētu personu, informācija par kuru ir nepieciešama, var pieprasīt informāciju, arī pamajototies uz pazīmēm, kas zināmas nodokļu administrācijai;
	4. noteikt 30 dienu termiņu, kura laikā ir jāsniedz atbilde par otras dalībvalsts nodokļu administrācijas amatpersonu iespēju piedalīties nodokļu kontroles pasākumā, kā arī noteikt, ka dalību iespējams nodrošināt arī attālināti;
	5. noteikt 30 dienu termiņu, kura laikā nodokļu administrācijai ir pienākums sniegt atbildi otras valsts nodokļu administrācijai par iespēju veikt vienlaicīgu pārbaudi;
	6. noteikt regulējumu kopīgas nodokļu revīzijas (audita) veikšanai, kura ietvaros, vairāku valstu nodoklu administrācijas kopā veic nodokļu revīziju (auditu) starptautiskai uzņēmumu grupai;
	7. paredzēt iespēju dalībvalstīm lūgt Eiropas Komisijai apturēt informācijas apmaiņu ar kādu no dalībvalstīm, ja pastāv pamatots datu noplūdes risks.

**Priekšlikuma virzība**Priekšlikums izskatīts Padomes Nodokļu jautājumu (tiešie nodokļi) darba grupas sanāksmē š.g. 23.jūlijā, kurā par to sniedza prezentāciju Eiropas Komisija. Paredzams, ka detalizēti priekšlikumu sāks skatīt š.g. 3. un 24.septembrī. Vācijas Prezidentūra DAC7 priekšlikumu atzina par prioritāru un cer panākt vienošanos par to līdz 2020.gada beigām.**Atvērtie jautājumi**Tā kā DAC7 priekšlikumu detaļās vēl tikai sāks skatīt, tad visus jautājums šobrīd var uzskatīt par atvērtajiem. Būtiskākie no tiem ir:1. Konceptuāls jautājums par DAC7 priekšlikuma atšķirībām no OECD paraugnoteikumiem

Šobrīd DAC7 priekšlikums satur plašāku regulējumu, nekā OECD paraugnoteikumi, to pamatojot gan ar apstākli, ka OECD paraugnoteikumi nav saistošs dokuments, gan ar to, ka tas neaptver daudzus saimnieciskās darbības veidus un platformas, kurām pastāv augsts nodokļu nenomaksas risks. Ņemot vērā minēto, notiks diskusija – DAC7 priekšlikuma tekstu tuvināt OECD paraugnoteikumu tekstam (regulējumā aptverot mazāk subjektu), vai arī noteikt “reģionālo” (ES) standartu (attieksies arī uz ne ES platformām, ja tās piedāvās preces vai pakalpojumus ES), kas noteiks plašāku ziņošanas pienākumu (ietverot plašāku subjektu loku).1. Tvērums saimnieciskai darbībai, uz kuru attiecināt automātisko informācijas apmaiņu par platformu rīcībā esošo informāciju

Šobrīd DAC7 priekšlikuma tvērums ir iespējami plašs un paredz aptvert visus saimnieciskās darbības veidus, kas atrunāti OECD paraugnoteikumos (caur platformām personīgi sniegtie pakalpojumi, tajā skaitā, transporta un piegādes pakalpojumi un nekustamā īpašuma izīrēšana), gan arī veidus, kas nav atrunāti OECD paraugnoteikumos (jebkura transportlīdzekļa noma, preču pārdošana, kā arī investīciju un aizdevumu platformas). Paredzams, ka sanāksmēs tiks diskutēts, vai piedāvātais apjoms ir atbilstošs, vai arī tam būtu jābūt plašākam vai šaurākam.1. Izņēmumi no ziņošanas

DAC7 priekšlikums neparedz atbrīvojumus no ziņošanas, piemēram, ņemot vērā saimnieciskās darbības apjomu vai platformas apgrozījumu, to pamatojot ar to, ka pretējā gadījumā pastāvētu risks izvairīties no ziņošanas. Izņēmums atkarībā no platformas lieluma ir paredzēts OECD paraugnoteikumos un sagaidāms, ka šis jautājums tiks diskutēts.1. Efektīvas ieviešanas nodrošināšana

DAC7 priekšlikumā ietverts projekts salīdzinoši detalizētam regulējumam attiecībā uz to, kādā veidā nodrošināt direktīvas efektīvu ieviešanu, tajā skaitā, paredzot sankcijas par ziņošanas pienākuma nepildīšanu, kā arī paredzot citus mehānismus regulējuma efektivitātes nodrošināšanai. Līdz šim līdzīgos gadījumos direktīvās regulējums ir bijis paredzēts vispārīgāks, ņemot vērā, ka uzraudzības un sankciju jautājumi vairāk attiecas uz dalībvalstu kompetenci. Ņemot vērā prakses maiņu, sagaidāms, ka par šo jautājumu var izvērsties diskusija.1. Regulējuma daļēja pārklāšanās attiecībā uz informāciju, ko nodokļu administrācijas saņem atbilstoši pievienotās vērtības nodokļa regulējumam

Ņemot vērā, ka pakalpojuma sniegšanas vieta pievienotās vērtības nodokļa vajadzībām distances tirdzniecības gadījumā bieži vien ir valsts, uz kuru prece tiek piegādāta, atbilstoši pievienotās vērtības nodokli regulējošajiem normatīvajiem aktiem[[3]](#footnote-3) dalībvalstu rīcībā nonāk informācija saistībā ar pievienotās vērtības nodokļa saistībām, kas izriet no distances tirdzniecības, izmantojot platformas. Ņemot vērā, ka š.g. 23.jūlija sanāksmē radās jautājums par regulējuma iespējamu daļēju pārklāšanos, šis jautājums tiks skatīts nākamajās sanāksmēs. Turklāt informāciju, ko valsts saņems atbilstoši DAC7 priekšlikumam, noteiktajos gadījumos varēs izmantot arī pievienotās vērtības nodokļa nomaksas kontrolei.1. Esošā regulējuma uzlabošana: “paredzamā svarīguma” definīcija, “grupas pieprasījumi” (group requests), kopīgās nodokļu revīzijas (auditi) u.c.

Priekšlikuma mērķis pamatā ir padarīt skaidrāku esošo regulējumu, ņemot vērā interpretācijas atšķirības, kas dažkārt bija radušās dalībvalstīm. Kā jauninājums būtu pieminamas nodokļu maksātāja tiesības lūgt veikt vienlaicīgu nodokļu revīziju (auditu) (vairāku valstu nodokļu administrāciju kopīgi veikto auditu), ja nodokļu revīziju (auditu) ir uzsākusi veikt vienas ES dalībvalsts nodokļu administrācija, kā arī automātiskās informācijas apmaiņas par ienākumiem paplašināšana ar jaunu informācijas veidu – ienākums no autoratlīdzībām. |
| Balsošanas kārtība. ES tiesību akta izdošanas/jautājuma izskatīšanas juridiskais pamatojums |
| Vienbalsība LESD 113. un 115.pants. |
| **2. Situācija Latvijā** |
| **Informācijas saņemšana no digitālajām platformām**Latvijā, tāpat kā virknē citu valstu, pastāv nacionālais regulējums attiecībā uz platformu pienākumu sniegt informāciju nodokļu administrācijām, piemēram, likuma “Par nodokļiem un nodevām” 15.panta sestā daļa (interneta sludinājumu ievietošanas pakalpojumu sniedzēji), septītā daļa (maksājumu pakalpojumu sniedzēji, maksājumu karšu darījumu apstrādes pakalpojumu sniedzēji un elektroniskās naudas iestādes), septiņi prim daļa (kredītiestāde – par ar elektronisko komerciju saistītiem darījumiem), astotā daļa (mobilās lietotnes pakalpojumu sniedzēji un interneta tiešsaistes tirdzniecības vietas pakalpojumu sniedzēji), Ministru kabineta 2019.gada 19.novembra noteikumu Nr.541 “Noteikumi par tīmekļvietņu vai mobilo lietotņu pakalpojuma sniedzējiem pasažieru komercpārvadājumos ar taksometru un vieglo automobili” IV nodaļa (taksometru pakalpojumu sniedzēji). Taču nacionālā regulējuma trūkums ir ierobežota iespēja ietekmēt tās platformas, kuras, lai gan nodrošina pakalpojumu sniegšanu Latvijā, faktiski atrodas citā valstī. Līdz ar to Valsts ieņēmumu dienesta iespējas kontrolēt šāda veida elektronisko komerciju šobrīd ir ierobežotas.Par DAC7 priekšlikuma, kurš vērsts uz cīņu pret ienākumu nedeklarēšanu, svarīgumu Latvijai liecina arī fakts, ka būtisku ēnu ekonomikas daļu Latvijas Republikā veido ienākumu neuzrādīšana jeb izvairīšanās no nodokļu maksāšanas, kas sasniedza 32% no visas Latvijas ēnu ekonomikas 2019.gadā (kas bija 23,9%). Turklāt pētījuma dati liecina, ka nereģistrētie uzņēmumi veido aptuveni 6,7%-9,2% no visiem uzņēmumiem Latvijā *(skat. Rīgas Ekonomikas augstskolas ikgadējā Baltijas valstu ēnu ekonomikas pētījums* <https://issuu.com/sse_riga/docs/bro__ra_latviski_2020>*)*. |
| Ietekme uz budžetu |
| Ietekme uz budžetu nav precīzi nosakāma, taču sagaidāms, ka tā būs pozitīva. Atbilstoši Eiropas Komisijas aprēķiniem[[4]](#footnote-4) 27 ES dalībvalstu kopējie nodokļu ieņēmumi varētu palielināties par summu no 1,1 līdz 7,1 miljardam *euro*, atkarībā no DAC7 tvēruma, par kādu vienosies dalībvalstis. |
| **3. Latvijas Republikas pozīcija** |
| Latvijas vispārējā nostāja**Latvija pilnībā atbalsta** centienus panākt taisnīgāku nodokļu sistēmu, nodrošinot, lai personas, kas sniedz pakalpojumus vai veic tirdzniecību, izmantojot platformas, pienācīgi pildītu nodokļu saistības, tādējādi neveidojot konkurences izkropļojumu, un veicinot taisnīgu nodokļu sistēmu. Tāpat Latvija atbalsta esošā administratīvās sadarbības regulējuma uzlabošanu, padarot to skaidrāku un efektīvāku.**Attiecībā uz atvērtajiem** jautājumiem esam gatavi meklēt kompromisus, ka DAC7 priekšlikums pēc iespējas plaši aptvertu tādus saimnieciskās darbības veidus, kur pastāv nodokļu nemaksāšanas risks Latvijā.*Nostājas pamatojums atvērtajos jautājumos*1. Konceptuāls jautājums par DAC7 priekšlikuma atšķirībām no OECD paraugnoteikumiem

Latvijai svarīgi nodrošināt, lai DAC7 priekšlikums aptver tos saimnieciskās darbības veidus, kas rada nodokļu nenomaksas riskus Latvijā, vienlaikus nodrošinot regulējuma efektivitāti. Būtu vēlams nodrošināt, ka informācijas apmaiņā piedalās pēc iespējas vairāk valstu, taču, ja tas var kavēt DAC7 priekšlikuma mērķa sasniegšanu, būtu pieļaujams vienoties arī par regulējumu, kas darbosies tikai ES.1. Tvērums saimnieciskai darbībai, uz kuru attiecināt automātisko informācijas apmaiņu par platformu rīcībā esošo informāciju

Latvijai svarīgi nodrošināt, ka DAC7 priekšlikums aptver tos saimnieciskās darbības veidus, kas rada nodokļu nenomaksas riskus Latvijā.1. Izņēmumi no ziņošanas

Svarīgi nodrošināt, ka platformām un tirgotājiem tiek apgrūtināta iespēja izvairīties no ziņošanas pienākuma. Ja to ir iespējams panākt, paredzot saprātīgus ziņošanas izņēmumus, piemēram, atkarībā no platformu lieluma vai tirdzniecības apjoma, šādi izņēmumi būtu pieļaujami. Tādējādi būtu pieļaujami izņēmumi, kas neparedz izslēgt tādas platformas, kam ir liels apgrozījums un nozīmīgs lietotāju skaits, vai arī citā veidā nodrošinot mehānismu pret izvairīšanos no ziņošanas pienākuma.1. Efektīvas ieviešanas nodrošināšana

Esam ieinteresēti vienoties par regulējumu, kas nodrošinās efektīvu DAC7 regulējuma darbību, vienlaikus neuzliekot nesamērīgu administratīvo slogu Valsts ieņēmumu dienestam un nodokļu maksātājiem.1. Regulējuma daļējā pārklāšanās attiecībā uz informāciju, ko nodokļu administrācijas saņem atbilstoši pievienotās vērtības nodokļa regulējumam

Uzskatām, ka nebūtiska informācijas pārklāšanās nerada lielu administratīvo slogu nodokļu maksātājiem, ja informācijas apjoms, kas tiek prasīts no platformām, nav plašāks par tādu, kas ir nepieciešams DAC7 priekšlikuma mērķu sasniegšanai.1. Esošā regulējuma uzlabošana: “paredzamā svarīguma” definīcija, “grupas pieprasījumi” (group requests), kopīgās nodokļu revīzijas (auditi).

Atbalstām priekšlikumu padarīt regulējumu skaidrāku un efektīvāku. |
| **Īpašas Latvijas Republikas intereses** |
|  |
| **4. Citu ES dalībvalstu viedokļi un Eiropas Komisijas viedokļi** |
| Šobrīd viedokļi vēl nav zināmi, jo priekšlikums detaļās tiks diskutēts nākamajās sanāksmēs. |
| **5. ES institūciju viedokļi** |
| Šobrīd viedokļi vēl nav zināmi, jo priekšlikums detaļās tiks diskutēts nākamajās sanāksmēs. |
| **6. Saskaņošana** |
| Pozīcija saskaņota ar Ārlietu ministriju un Vides aizsardzības un reģionālās attīstības ministriju. |
| Atšķirīgie viedokļi |
|  |
| **7. Saskaņošana ar Saeimas Eiropas lietu komisiju** |
| 2020.gada … |
| **8. Konsultācijas ar biedrībām un nodibinājumiem, pašvaldību un sociālo partneru organizācijām** |
| Konsultācijas nav notikušas. |
| Latvijas Republikas nacionālās pozīcijas arhīva numurs Ārlietu ministrijā |  |

Finanšu ministrs J.Reirs

R.Auziņš

67083919, Roberts.Auzins@fm.gov.lv

1. COM(2020) 312 final un COM(2020) 313 final. [↑](#footnote-ref-1)
2. Model Rules for Reporting by Platform Operators with respect to Sellers in the Sharing and Gig Economy (pieejams: http://www.oecd.org/ctp/exchange-of-tax-information/model-rules-for-reporting-by-platform-operators-with-respect-to-sellers-in-the-sharing-and-gig-economy.pdf) [↑](#footnote-ref-2)
3. Padomes Direktīva 2006/112/EK ( 2006. gada 28 novembris ) par kopējo pievienotās vērtības nodokļa sistēmu. [↑](#footnote-ref-3)
4. Commission Staff Working Document. Impact Assessment. Tax fraud and evasion – better cooperation between national tax authorities on exchanging information. Accompanying the document *Proposal for a Council Directive amending Directive 2011/16/EU on administrative cooperation in the field of taxation* (pieejams: <https://op.europa.eu/en/publication-detail/-/publication/26433a27-c75c-11ea-adf7-01aa75ed71a1/language-en>). – 36.lpp. [↑](#footnote-ref-4)